Жалба, подадена на 15 април 2022 г. — Naass и Sea Watch/Frontex
(Дело T-205/22)
Език на производството: английски
Страни
Жалбоподатели: Marie Naass (Берлин, Германия), Sea Watch eV (Берлин) (представители: I. Van Damme и Q. Declève, адвокати)
Ответник: Европейска агенция за гранична и брегова охрана
Искания
Жалбоподателите молят Общия съд:
да отмени решение на Frontex DGSC/TO/PAD-2021-00350 от 7 февруари 2022 г.,
да осъди Frontex да заплати съдебните разноски на жалбоподателите.
Основания и основни доводи
Жалбоподателите изтъкват две основания в подкрепа на жалбата.
Първо основание, в което се посочва, че в своето решение DGSC/TO/PAD-2021-00350 от 7 февруари 2022 г. Frontex не е изложила надлежно причините за отказа си да предостави достъп до определени документи относно конкретно събитие, случило се в Средиземно море на 30 юли 2021 г., позовавайки се на изключението, свързано с обществената сигурност, предвидено в член 4, параграф 1, буква а) от Регламент (ЕО) № 1049/20011 .
Второ основание, в което се посочва, че Решение DGSC/TO/PAD-2021-00350 от 7 февруари 2022 г. нарушава член 4, параграф 6 от Регламент № 1049/2001, като е отказан частичен достъп до поисканите документи.
____________
1     Регламент (ЕО) № 1049/2001 на Eвропейския парламент и на Съвета от 30 май 2001 година относно публичния достъп до документи на Европейския парламент, на Съвета и на Комисията (ОВ L 145, 2001 г., стр. 43; Специално издание на български език, 2007 г., глава 1, том 3, стр. 76).